b'\n_START_ARTICLE_\nFemoralna kila\n_START_SECTION_\nEtiologija)\n_START_PARAGRAPH_\nUzrok femoralne kile je anatomski slaba to\xc4\x8dka u podru\xc4\x8dju kuda prolaze glavne krvne \xc5\xbeile i \xc5\xbeivci za nogu. To su femoralna arterija (lat. arteria femoralis) i femoralna vena (lat. vena femoralis) i femoralni \xc5\xbeivac (lat. nervus femoralis).\n_START_SECTION_\nSimptomi i klini\xc4\x8dki znaci\n_START_PARAGRAPH_\nPreponska kila pojavljuje se kao ispup\xc4\x8denje ili kvrga u preponi obi\xc4\x8dno ispod ingvinalnog ligamenta \xc4\x8dija se veli\xc4\x8dina mijenja ovisno o polo\xc5\xbeaju pacijenta. Ako pacijent le\xc5\xbei na le\xc4\x91ima kila mo\xc5\xbee biti nezamjetljiva. Stoga se pacijent uvijek pregleda u stoje\xc4\x87em polo\xc5\xbeaju. U odre\xc4\x91enom broju slu\xc4\x8dajeva kada je kilni prsten uzak kila se te\xc5\xa1ko ili nikako ne mo\xc5\xbee potpuno reponirati (vratiti sadr\xc5\xbeaj u trbuh). Sadr\xc5\xbeaj kilne vre\xc4\x87e mo\xc5\xbee biti tanko ili debelo crijevo, trbu\xc5\xa1na maramica ili \xc4\x8dak i crvuljak (Appendix vermiformis). Ako se sadr\xc5\xbeaj ne mo\xc5\xbee reponirati a time je ugro\xc5\xbeena opskrba krvlju uklije\xc5\xa1tenih crijeva mo\xc5\xbee do\xc4\x87i do gangrene crijeva. Mo\xc5\xbee do\xc4\x87i i do zastoja rada crijeva zbog vanjske pritiskanja kilnog prstena i pojave ileusa (zapetljaj crijeva). Ovo je \xc4\x8de\xc5\xa1\xc4\x87i slu\xc4\x8daj nego kod preponske kile. Bol je \xc4\x8dest simptom iako nije nagla\xc5\xa1en osim kada do\xc4\x91e do uklije\xc5\xa1tenja. Ovo je indikacija za hitnu operaciju koja nosi ve\xc4\x87i operativni rizik od elektivne operacije (planirana operacija sa pripremom bolesnika)\n_START_SECTION_\nKirur\xc5\xa1ki tretman\n_START_PARAGRAPH_\nOperacija kile podrazumijeva oja\xc4\x8danje zidova kanala. Starije tehnike podrazumijevale su \xc5\xa1ivanje rubova kanala. Sada se primjenjuju tehnike s polipropilenskom mre\xc5\xbeicom koja poja\xc4\x8dava najdublju fasciju (fascia transversalis) i ne stvara dodatno zatezanje trbu\xc5\xa1nog zida. Posljedica toga je manji bol i manja \xc5\xa1ansa recidiva (ponovljena kila). Tension free tehnika ozna\xc4\x8dava da nema natezanja zidova trbuha. Operacija se mo\xc5\xbee izvesti s prednjim pristupom gdje je rez na ko\xc5\xbei preponskog podru\xc4\x8dja ili laparoskopski gdje se pristupa preperitonealno i mre\xc5\xbea koja je obi\xc4\x8dno ve\xc4\x87a nego kod klasi\xc4\x8dne metode postavlja se ispod peritoneuma. Izravan kontakt mre\xc5\xbeice sa crijevima se izbjegava zbog stvaranja priraslica koje mogu izazvati zapetljaj crijeva i u\xc4\x8diniti budu\xc4\x87e operativne zahvate mnogo te\xc5\xbeima ako budu potrebni. Laparoskopske metode rje\xc5\xa1avaju istodobno i preponsku i femoralnu kilu ako se pojave istodobno jer su pokriveni mre\xc5\xbeicom izlazi preponskog i femoralnog kanala. Postoje dva tipa laparoskopskih operacija pribli\xc5\xbeno iste vrijednosti. Prvi tip podrazumijeva ulazak u trbu\xc5\xa1nu duplju i otvaranje preperitonealnog prostora dok se kod drugog tipa balonom napravi prostor u koji se ubacuje mre\xc5\xbeica. Ove operacije zahtijevaju op\xc4\x87u anesteziju dok se klasi\xc4\x8dne operacije mogu raditi u lokalnoj ili spinalnoj anesteziji. Tada pacijent mo\xc5\xbee ka\xc5\xa1ljanjem pove\xc4\x87ati pritisak u trbu\xc5\xa1noj \xc5\xa1upljini omogu\xc4\x87iti kirurgu da vidi mjesto gdje se kila nalazi.\n_START_SECTION_\nKonzervativni tretman\n_START_PARAGRAPH_\nNo\xc5\xa1enje specijalnih pojaseva mo\xc5\xbee olak\xc5\xa1ati simptome kile. Pojasevi ne mogu izlije\xc4\x8diti kilu a primjenjuju se obi\xc4\x8dno kod ljudi koji nisu kandidati za operativni tretman naj\xc4\x8de\xc5\xa1\xc4\x87e zbog lo\xc5\xa1eg zdravstvenog stanja.\n_START_SECTION_\nPostoperativni tijek\n_START_PARAGRAPH_\nPostoperativno pacijenti moraju izbjegavati fizi\xc4\x8dko naprezanje dokle god traje stvaranje o\xc5\xbeiljka i zarastanje tkiva. Nakon nekoliko mjeseci pacijent mo\xc5\xbee obavljati sve normalne \xc5\xbeivotne aktivnosti. Ekstremni fizi\xc4\x8dki napori moraju se izbjegavati.\n_START_SECTION_\nRecidivi\n_START_PARAGRAPH_\nRecidiv ozna\xc4\x8dava povratak neke bolesti. Recidivi femoralne kile su rijetki ako se ugradi mre\xc5\xbeica. \xc4\x8cesto se pojavljuju u slu\xc4\x8daju takozvane "missed hernia" (previ\xc4\x91ena kila) kada kirurg previdi postojanje femoralne kile misle\xc4\x87i da se radi samo o preponskoj kili.'